CELEX: 32020D1114
Language: el
Date: 2020-07-23 00:00:00
Title: Εκτελεστική απόφαση (ΕΕ) 2020/1114 του Συμβουλίου της 23ης Ιουλίου 2020 για την έγκριση τροποποιήσεων του εσωτερικού κανονισμού της Eurojust

29.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 244/13
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1114 ΤΟΥ ΣΥΜΒΟΥΛΙΟΥ
         της 23ης Ιουλίου 2020
         για την έγκριση τροποποιήσεων του εσωτερικού κανονισμού της Eurojust
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1727 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, σχετικά με τον οργανισμό της Ευρωπαϊκής Ένωσης για τη συνεργασία στον τομέα της ποινικής δικαιοσύνης (Eurojust) και την αντικατάσταση και την κατάργηση της απόφασης 2002/187/ΔΕΥ του Συμβουλίου (1) και ιδίως το άρθρο 5 παράγραφος 5,
         Έχοντας υπόψη τον εσωτερικό κανονισμό της Eurojust (2), όπως εγκρίθηκε στις 20 Δεκεμβρίου 2019,
         Εκτιμώντας τα ακόλουθα:
         
                     (1)
                  
                  
                     Το συλλογικό όργανο της Eurojust («συλλογικό όργανο») μπορεί να τροποποιεί τον εσωτερικό κανονισμό της Eurojust («εσωτερικός κανονισμός») σύμφωνα με την ίδια διαδικασία που ακολουθείται για την έγκρισή του κατόπιν πρότασης του εκτελεστικού συμβουλίου ή του ενός τρίτου των μελών του συλλογικού οργάνου, σύμφωνα με το άρθρο 5 παράγραφος 5 του κανονισμού (ΕΕ) 2018/1727 και το άρθρο 18 του εσωτερικού κανονισμού. Οι εν λόγω τροποποιήσεις του εσωτερικού κανονισμού οφείλεται να εγκρίνονται από το Συμβούλιο με εκτελεστικές πράξεις.
                  
               
                     2)
                  
                  
                     Τα σχέδια τροποποιήσεων του εσωτερικού κανονισμού εγκρίθηκαν, σύμφωνα με το άρθρο 5 παράγραφος 5 του κανονισμού (ΕΕ) 2018/1727, από το συλλογικό όργανο στις 14 Ιουλίου 2020.
                  
               
                     (3)
                  
                  
                     Οι τροποποιήσεις του εσωτερικού κανονισμού θα πρέπει να εγκριθούν από το Συμβούλιο.
                  
               
                     (4)
                  
                  
                     Η Δανία δεν δεσμεύεται από τον κανονισμό (ΕΕ) 2018/1727 και, ως εκ τούτου, δεν συμμετέχει στην έκδοση και την εφαρμογή της παρούσας απόφασης, με την οποία εφαρμόζεται ο κανονισμός (ΕΕ) 2018/1727.
                  
               
                     (5)
                  
                  
                     Η Ιρλανδία δεσμεύεται από τον κανονισμό (ΕΕ) 2018/1727 και, ως εκ τούτου, συμμετέχει στην έκδοση και την εφαρμογή της παρούσας απόφασης, με την οποία εφαρμόζεται ο κανονισμός (ΕΕ) 2018/1727,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνονται οι τροποποιήσεις του εσωτερικού κανονισμού της Eurojust που επισυνάπτονται στην παρούσα απόφαση.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 23 Ιουλίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  ΕΕ L 295 της 21.11.2018, σ. 138.
         
            (2)  ΕΕ L 50 της 24.2.2020, σ. 1.
      
      
         
            ΠΑΡΑΡΤΗΜΑ
            ΤΡΟΠΟΠΟΙΗΣΕΙΣ ΤΟΥ ΕΣΩΤΕΡΙΚΟΥ ΚΑΝΟΝΙΣΜΟΥ ΤΗΣ EUROJUST
            ΤΟ ΣΥΛΛΟΓΙΚΟ ΟΡΓΑΝΟ ΤΗΣ EUROJUST,
            Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 85,
            Έχοντας υπόψη τον κανονισμό (ΕΕ) 2018/1727 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, σχετικά με τον οργανισμό της Ευρωπαϊκής Ένωσης για τη συνεργασία στον τομέα της ποινικής δικαιοσύνης (Eurojust) και την αντικατάσταση και την κατάργηση της απόφασης 2002/187/ΔΕΥ του Συμβουλίου (1), εφεξής «κανονισμός για την Eurojust», και ιδίως το άρθρο 5 παράγραφος 5,
            Έχοντας υπόψη τον εσωτερικό κανονισμό της Eurojust (2) που εγκρίθηκε από το Συμβούλιο με την εκτελεστική απόφαση (ΕΕ) 2019/2250, της 19ης Δεκεμβρίου 2019 (3), και εγκρίθηκε από το συλλογικό όργανο στις 20 Δεκεμβρίου 2019, εφεξής «εσωτερικός κανονισμός», και ιδίως τα άρθρα 2, 3, 5 και 18,
            Εκτιμώντας τα ακόλουθα:
            Σύμφωνα με το άρθρο 5 παράγραφος 5 του κανονισμού για την Eurojust και το άρθρο 18 του εσωτερικού κανονισμού, το συλλογικό όργανο μπορεί να τροποποιεί τον εσωτερικό κανονισμό της Eurojust ακολουθώντας την ίδια διαδικασία για την έκδοσή του κατόπιν πρότασης του εκτελεστικού συμβουλίου ή του ενός τρίτου των μελών του συλλογικού οργάνου. Κάθε τροποποίηση πραγματοποιείται βάσει πλειοψηφίας των δύο τρίτων των μελών του συλλογικού οργάνου. Σε περίπτωση που δεν μπορεί να επιτευχθεί συμφωνία με πλειοψηφία δύο τρίτων, η απόφαση λαμβάνεται με απλή πλειοψηφία κατά την επόμενη συνεδρίαση του συλλογικού οργάνου.
            Τα κράτη μέλη, ως αντίδραση στην πανδημία COVID-19, έλαβαν ορισμένα έκτακτα προληπτικά μέτρα και μέτρα περιορισμού. Τα μέτρα αυτά κατέστησαν πολύ δύσκολη ή αδύνατη τη φυσική παρουσία των μελών του συλλογικού οργάνου σε συνεδριάσεις του συλλογικού οργάνου που πραγματοποιήθηκαν στις εγκαταστάσεις της Eurojust ή σε οποιαδήποτε άλλη τοποθεσία. Αυτό, με τη σειρά του, κατέστησε προβληματική την επίτευξη της απαρτίας που απαιτείται βάσει του άρθρου 6 παράγραφος 1 του εσωτερικού κανονισμού, καθώς και τη διεξαγωγή επίσημων συνεδριάσεων από το συλλογικό όργανο και τη διασφάλιση της λήψης αποφάσεων.
            Έχει καταστεί αναγκαίο ο εσωτερικός κανονισμός να επιτρέπει στο συλλογικό όργανο να πραγματοποιεί συνεδριάσεις με τεχνικά μέσα, μεταξύ άλλων μέσω βιντεοδιάσκεψης, όταν έκτακτα γεγονότα ή περιστάσεις πέρα από τον έλεγχο των μελών του συλλογικού οργάνου εμποδίζουν το συλλογικό όργανο να συνεδριάσει σύμφωνα με τις απαιτήσεις των άρθρων 2, 3, 5 παράγραφος 2 και 6 παράγραφος 1 του εσωτερικού κανονισμού, προκειμένου να διασφαλιστεί η επιχειρησιακή συνέχεια σε θεσμικό επίπεδο.
            ΑΠΟΦΑΣΙΖΕΙ:
            
               Άρθρο 1
               Τροποποιήσεις του εσωτερικού κανονισμού
               Το άρθρο 2 του εσωτερικού κανονισμού τροποποιείται ως εξής:
               
                            
                        
                        
                           Προστίθεται νέα παράγραφος 13:
                           
                              «Σύμφωνα με τις απαιτήσεις του άρθρου 5 παράγραφος 2 δεύτερο εδάφιο του παρόντος εσωτερικού κανονισμού, οι συνεδριάσεις του συλλογικού οργάνου για την εκλογή του προέδρου μπορούν να διοργανώνονται με τη χρήση τεχνικών μέσων, μεταξύ άλλων μέσω βιντεοδιάσκεψης. Τα εν λόγω τεχνικά μέσα επιτρέπουν την ανώνυμη ηλεκτρονική ψηφοφορία των μελών του συλλογικού οργάνου για τη διαφύλαξη του απορρήτου και για την επαλήθευση της συμμετοχής τους στη διαδικασία αυτή. Οι λοιπές διατάξεις του παρόντος άρθρου ισχύουν κατ’ αναλογία για τις εν λόγω συνεδριάσεις».
                           
                        
                     Το άρθρο 3 του εσωτερικού κανονισμού τροποποιείται ως εξής:
               
                            
                        
                        
                           Η παράγραφος 3 αντικαθίσταται από το ακόλουθο κείμενο:
                           
                              «Για την εκλογή των αντιπροέδρων εφαρμόζεται, κατ’ αναλογία και με την επιφύλαξη της παραγράφου 4 του παρόντος άρθρου, η διαδικασία εκλογής του προέδρου σύμφωνα με το άρθρο 2 παράγραφοι 3 έως 13 του παρόντος εσωτερικού κανονισμού.»
                           
                        
                     Το άρθρο 5 του εσωτερικού κανονισμού τροποποιείται ως εξής:
               
                            
                        
                        
                           Στην παράγραφο 2, προστίθεται το ακόλουθο δεύτερο εδάφιο:
                           
                              «Σε περίπτωση έκτακτων γεγονότων ή περιστάσεων πέρα από τον έλεγχο των μελών του συλλογικού οργάνου (ανωτέρας βίας) και εφόσον το συλλογικό όργανο δεν μπορεί να συνεδριάσει σύμφωνα με τις απαιτήσεις της παρούσας παραγράφου του εσωτερικού κανονισμού, το συλλογικό όργανο μπορεί να αποφασίσει, σύμφωνα με το άρθρο 7 του παρόντος εσωτερικού κανονισμού, να διοργανώσει τις συνεδριάσεις του με τη χρήση τεχνικών μέσων, μεταξύ άλλων μέσω βιντεοδιάσκεψης. Με απόφαση του συλλογικού οργάνου καθορίζεται η διάρκεια του μέτρου αυτού. Η εν λόγω απόφαση του συλλογικού οργάνου μπορεί να ανανεωθεί εφόσον συνεχίζονται τα έκτακτα γεγονότα ή περιστάσεις (ανωτέρα βία). Τέτοιες συνεδριάσεις του συλλογικού οργάνου μπορούν να διοργανώνονται με την προϋπόθεση ότι τα διαθέσιμα τεχνικά μέσα επιτρέπουν την ταυτοποίηση των μελών του συλλογικού οργάνου και τη συμμετοχή τους στις συζητήσεις, εξασφαλίζοντας τη συλλογικότητα των διαβουλεύσεων. Στις εν λόγω συνεδριάσεις εφαρμόζονται κατ’ αναλογία οι διατάξεις των άρθρων 5 και 6 του παρόντος εσωτερικού κανονισμού.»
                           
                        
                     
            
               Άρθρο 2
               Έναρξη ισχύος και δημοσίευση
               Οι παρούσες τροποποιήσεις του εσωτερικού κανονισμού της Eurojust τίθενται σε ισχύ την ημέρα της έγκρισής τους.
               Οι παρούσες τροποποιήσεις του εσωτερικού κανονισμού δημοσιεύονται στην Επίσημη Εφημερίδα της Ευρωπαϊκής Ένωσης.
            
            
               (1)  ΕΕ L 295 της 21.11.2018, σ. 138.
            
               (2)  ΕΕ L 50 της 24.2.2020, σ. 1.
            
               (3)  ΕΕ L 336 της 30.12.2019, σ. 309.